Man geloof vir 'heldedaad' ná fietsryer geskiet word | Maroela Media
Die gewonde fietsryer word in die ambulans gelaai. Foto: Facebook via Jon-Jon Pietersen
'n Barmhartige verbyganger se dapper en vinnige optrede is waarskynlik die rede dat 'n fietsryer Saterdag 'n gewapende rooftog, waartydens hy twee keer geskiet is, oorleef het.
Jon-Jon Pietersen (40) is egter nederig oor mense wat hom as 'n "held" bestempel. "Mense sê ek is 'n held, maar ek is net iemand wat iemand anders gehelp het wat in die moeilikheid was. Indien so iets met my gebeur, sal ek wil hê iemand moet my help, daarom is daar geen manier op aarde dat ek net sou wegry nie," sê hy.
Maroela Media het vroeër berig 'n 51-jarige man moes Saterdag per helikopter na 'n hospitaal geneem word nadat hy naby die Letamo-landgoed in die Kromdraai-gebied in Krugersdorp deur drie rowers oorval is.
Kapt. Appel Ernst, woordvoerder van die polisie, het bevestig drie mans het die fietsryer voorgekeer, hom van sy fiets en skoene beroof en hom geskiet.
Pietersen vertel hy en 'n vriendin het in die Kromdraai-gebied gery, op soek na nuwe staproetes. Pietersen bedryf 'n stapklub. "Ons het stadig oor 'n spoedhobbel gery en my venster was oop, toe ek hoor hoe iemand roep: 'Help my!'"
Volgens Pietersen het hy uitgeklim en rondgekyk om seker te maak hulle word nie dalk in 'n lokval gelei nie. Dit is toe dat hy die gewonde fietsryer langs die pad naby bosse sien lê. In hierdie tyd het nog 'n voertuig agter hulle stilgehou en Pietersen het dadelik by die gewonde man gekniel.
"Ek kon sien daar spuit bloed agter by sy been uit. Ek het nog nooit in my lewe voorheen 'n koeëlwond gesien nie, maar kon duidelik sien dat dit 'n koeëlwond was. Die man het vir my gesê hy is geskiet, maar was in te 'n ernstige toestand om die presiese gebeure weer te gee."
Foto: Facebook via Jon-Jon Pietersen
Pietersen vertel vanuit sy betrokkenheid by die stapklub het hy basiese noodhulpopleiding, maar hy het geen noodhulptoerusting by hom gehad nie. Die motoris wat agter hulle stilgehou het, het net twee rubberhandskoene byderhand gehad waarvan een geskeur was.
"Ek het een van die handskoene aangetrek en my vinger in die koeëlwond in sy been gedruk om die bloeding te stop. Dit is toe dat ek sien hoe bloed uit nog 'n koeëlwond in sy rug stroom. Ek het my vinger in dié koeëlwond gedruk en met 'n handdoek druk op die wond in sy been toegepas."
Pietersen sê die man het bevestig hy kan sy bene beweeg en dat hy daarom geweet het die koeël het nie die man se ruggraat getref nie. Hy het hom daarna versigtig in die herstelposisie gedraai en tot sy skok gesien dat nog bloed by die man se maag uit stroom.
"Die koeël in sy rug het regdeur sy lyf gegaan en daar was nog 'n koeëlgat in sy maag wat erg gebloei het. Ek het net twee handskoene, 'n handdoek en kleefband gehad en moes vinnig 'n plan maak om die bloeding te stop. Ek het daarna die geskeurde handskoen in 'n balletjie opgerol, in die gat in sy maag geplaas en met die kleefband vasgebind. Daarna het ek langs hom gelê, met my vinger in die koeëlwond in sy rug en die handdoek op die wond op sy been."
Daar het intussen nog mense op die toneel stilgehou en hulle het gaas, verbande en ontsmettingsmiddel aangebied wat alles gebruik kon word om die man se wonde te behandel en die bloeding te stop. "Hy het met tye sy bewussyn verloor en dan weer bygekom, maar ek het net heeltyd met hom gepraat, hom verseker dat alles oukei gaan wees en net probeer om hom wakker en rustig te hou," sê Pietersen.
Nadat paramedici by die toneel aangekom het, het Pietersen hulle ingelig wat gebeur het en wat hy tot dusver kon doen om die slagoffer te help. Die man is daarna op 'n draagbaar geplaas en per ambulans 'n kort afstand na 'n plek vervoer waar 'n helikopter gewag het om hom na 'n hospitaal te neem.
Pietersen is vol lof vir die paramedici, asook die polisiebeamptes en gemeenskapspolisiëringforum (GPF) wat op die voorval gereageer het. "Die polisie en GPF was binne 'n halfuur op die toneel en het onmiddellik begin om die toneel vir leidrade te fynkam en beeldmateriaal vir leidrade na te gaan. Hulle was regtig net ongelooflik professioneel en bekwaam," sê hy.
Hy sê hy was intussen met die man se familie in verbinding wat hul geweldige dankbaarheid teenoor hom uitgespreek het. Die man is in die waakeenheid van 'n hospitaal opgeneem, maar gaan volgens Pietersen na verwagting ten volle herstel.
Pietersen het Saterdag in 'n inskrywing op sy Facebook-profiel vertel wat gebeur het en dié inskrywing is teen Sondagoggend meer as 2 000 keer gedeel. Byna 3 000 mense het ook op die inskrywing kommentaar gelewer en Pietersen geloof vir sy optrede om 'n vreemdeling in nood te help.
"Al wat ek voel is dankbaar dat ek op die regte tyd op die regte plek was en dat ek hom kon help. Die gebeurtenis het nie net sy lewe verander nie, maar myne ook."
Mnr Ramaposa doen asseblief iets aan die misdaad in hierdie land.
Sterte aan die slagoffer en sy familie. Welgedaan aan die Samaritaan, jy is n yster!
Om n volledige eerstehulp tassie wat fokus op skiet en snywonde in jou voertuig en n fanny pack met dieselfde om jou lyf as jy fiets ry is dalk n goeie idee.
Wat n wonderwerk van die Here dat die man stadig gery het en sy ruit afgedraai was. Anders sou niemand eens geweet het hy is daar nie! Die Here is duidelik in die gebeure. Ja ons is bang om te help want dit kon n lokval wees. Die man was soos die Bybelse Samaritaan nogtans bereid om wel sy lewe op die spel te plaas. Ek se dankie vir hom wat ons wys om te help.
Wat n traumatiese belewenis vir Jon Jon en die fietsryer. Cyril hoekom gaan ry jy nie ook so n bietjie fiets nie maar doen dit asb soos die normale landsburger sonder lyfwagte…. komaan ek dare jou!